Kuen 21
Juc Kɛ-naan
1
Kä mëë ci Kɛ-naan kuäär Ä-radh min cieŋ kä Nɛ-gɛb ɛ liŋ i̱, bä ji̱ I-thɛ-rɛl kɛ duɔ̱ɔ̱p Ä-ta-rim, cuɛ nyiëëny kɛ kɛ, kä cuɛ tha̱a̱ŋkiɛn käp ala pɛ̈ɛ̈c. 
2
Kä cu ji̱ I-thɛ-rɛl rɔ ya̱c Kuoth Nhial wä kɛ i̱, “Mi deri nɛy ti̱ti̱ la̱th tetkäda, kɔn dëë kɔ wi̱i̱kiɛn da̱k ni piny.” 
3
Kä cu Kuoth Nhial jɔw ji̱ I-thɛ-rɛl liŋ, kä cuɛ ji̱ Kɛ-naan la̱th tetädiɛn. Kä cukɛ kɛ da̱k ni piny amäni wi̱i̱kiɛn. Kä cua gua̱th ɛmɔ cɔl i̱ Ɣɔr-ma.
21:3 
Ɣɔr-ma 
 Lotdɛ ni ɣöö däk.
Thɔ̱l mi ca la̱t kɛ yiëëth in do̱l
4
Kä cukɛ jiɛɛn Pääm Ɣor wäkɛ Bar Gutdä gɔ̱a̱lkɛ mun ji̱ Ɛ-dɔm. Kä cu naath thil päl lɔaac piny dup. 
5
Kä cu naath ruac a jiäk kɛ Kuoth kɛnɛ Muthɛ wäkɛ i̱, “Ɛŋu no̱o̱ŋi nɛy raar kä I-jëp ɔ kɛ ɣöö ba̱kɔ ben li̱w rɛy dɔaar ɔ? Kä thilɛ mi̱eth kä thilɛ pi̱w, kä ci nɛy ŋɔ̱a̱ŋ kɛn mi̱eth ɛ jiäk ɛ mi.” 
6
Kä cu Kuoth Nhial thɔ̱ɔ̱l ti na̱kɛ naath luɔny rɛy nath, cukɛ naath cam, cu nɛy ti ŋuan li̱w kä ji̱ I-thɛ-rɛl. 
7
Kä cu naath ben kä Muthɛ wäkɛ i̱, “Ca̱kɔ duer kɛ ɣöö ca̱kɔ ruac a jiäk kɛ Kuoth Nhial kɛnɛ ji̱. Pal Kuoth Nhial kɛ ɣöö bɛ thɔ̱ɔ̱l woc kä nɛy.” Kä cu Muthɛ pal kɛ kui̱ nath. 
8
Kä cu Kuoth Nhial Muthɛ jiök i̱, “Lätni thɔ̱l, kä läthni jɛ ri̱kä. Kä ram mi ca kac ɛ thɔ̱l bɛ jɛ guic kä bɛ cu tëk.” 
9
Kä cu Muthɛ thɔ̱l la̱t kɛ yiëëth in do̱l, kä cuɛ jɛ la̱th ri̱kä. Mi ca raan kac ɛ thɔ̱l, bɛ thɔ̱l cikä min do̱l guic kä bɛ cu tëk.
Ɣöth nath kä Mo-ab
10
Kä cu ji̱ I-thɛ-rɛl ɣöth, cukɛ ben pua̱t kä O-bot. 
11
Kä cukɛ jiɛɛn kä O-bot cukɛ ben pua̱t kä Iye-ä-ba-rim rɛy dɔaar min lot ni Mo-ab kui̱ käny ca̱ŋ. 
12
Kä cukɛ jiɛɛn thi̱n cukɛ ben pua̱t rɛy lo̱o̱lä Dha-rɛd. 
13
Kä cukɛ ɣöth thi̱n cukɛ ben pua̱t kui̱ Ar-non rɛy dɔaar in wä këth ji̱ Ɛ-mor. Kɛ ɣöö ɛn Ar-non ɛ wec Mo-ab, mi te kam Mo-ab kɛnɛ Ɛ-mor. 
14
Ɛ jɛn min lat bok ko̱o̱r Kuɔth Nhial i̱,
“Wa-ɣeb tëë kä Thupaa,
kɛnɛ löli Ar-non
15
kä tɔ̱ɔ̱r löli wëë kä Ar,
kä wëë rɔ thi̱eŋ ni këth Mo-ab.”
16
Kä cukɛ jiɛɛn ɛn wi̱ni cukɛ ben kä Bëër, min la jiw ëë jio̱k Kuoth Nhial Muthɛ thi̱n i̱, “Mat naath guäth kɛl, bäkɛ moc pi̱w.” 
17
Kä cu ji̱ I-thɛ-rɛl dit ɛmɛ kɛt i̱,
“Ɛ pi̱ku lo̱ny lö jiw!
(Ba ji̱ ket dit!)
18
Jiw ëë tɛ̈tkɛ ɛ bööth naath,
mëë tɛ̈tkɛ ɛ nɛy tin gɔw,
mëë tɛ̈tkɛ kɛ kɛtni, kɛnɛ to̱ŋ.”
Kä cukɛ jiɛɛn rɛy dɔaar wäkɛ kä Ma-ta-naa. 
19
Kä cukɛ jiɛɛn kä Na-ɣä-li-el wäkɛ kä Na-ɣä-li-el, kä cukɛ jɛ rɛ̈t piny wäkɛ kä Ba-mot. 
20
Kä cukɛ jiɛɛn kä Ba-mot wäkɛ rɛy lo̱o̱lä mi te kä Mo-ab nhial Pi̱dh-ga min guic ni rɛy dɔar.
Juc Thi-yon kɛnɛ Ög
(
Ŋuɔ̱t 2:26—3:11
)
21
Kä cu ji̱ I-thɛ-rɛl naath jäk kä Thi-yon kuäär ji̱ Ɛ-mor wee i̱, 
22
“Jakni nɛy kä wä kɛ wecdu. /Ca̱kɔ bi wä kɛ rɛy kakä kiɛ kak wal kɛ kui̱ kɔaŋ. Ba̱kɔ luk ni rɛy duɔ̱p kua̱r in di̱i̱t, amäni mi ca̱kɔ wecdu bäl.” 
23
Duundɛ ɣöö /ken Thi-yon ji̱ I-thɛ-rɛl nhök wä kɛ rɛy wecdɛ. Cuɛ ma̱a̱t ni nɛɛkɛ diaal, cuɛ wä nyiëëny kɛ ji̱ I-thɛ-rɛl rɛy dɔaar kä Yaadh. 
24
Kä cu ji̱ I-thɛ-rɛl ɛ näk, kä cukɛ wecdɛ ka̱n a känɛ ni kä Ar-non cu mäni Ya-bɔk, a räth ni kä A-mon kɛ ɣöö keydiɛn bumɛ. 
25
Kä cu ji̱ I-thɛ-rɛl kɛn wi̱i̱ tɔ̱ diaal ɛ tɔ̱ ka̱n. Kä cukɛ wi̱i̱ ji̱ Ɛ-mor diaal ciɛŋ Ɛc-bon kɛnɛ wi̱i̱kɛ diaal. 
26
Kä ɛn Ɛc-bon ɛ wec Thi-yon kuäär ji̱ Ɛ-mor, mëë ci kɔn nyiëëny kɛ kuäär Mo-ab ëë nhiam, kä cuɛ wi̱i̱kɛ diaal ka̱n kä jɛ, cu mäni Ar-non. 
27
Kɛ kui̱c ɛmɔ cu cääk tuaari wee i̱,
“Bia kä Ɛc-bon a jɛ nyɔakɛ
kɛ ta̱th,
ɛ wec Thi-yon luɔ̱ckɛ jɔk.
28
Kɛ ɣöö ci mac wä raar
kä Ɛc-bon,
bo̱l maac wec Thi-yon.
Cɛ wec ji̱ Mo-ab ni Ar pɛt,
kuäär wec päämni Ar-non.
29
Riɛk akɛ ji̱ lö Mo-ab!
Ca yɛ däk lö ji̱ Kɛ-moc!
Cɛ gaatkɛ jak kä barkɛ rɔ,
kä cɛ nyieekɛ jak kä pɛ̈ɛ̈c
Thi-yon kuäär ji̱ Ɛ-mor.
30
Duundɛ ɣöö ca̱kɔ kɛ näk,
ca̱kɔ Ɛc-bon däk a räth
ni kä Di-bon.
Kä ca̱kɔ kɛ däk amäni Me-dɛ-ba.”
31
Inɔ cu ji̱ I-thɛ-rɛl cieŋ muun ji̱ Ɛ-mor. 
32
Kä cu Muthɛ nɛy ti wa Ya-dhɛr lim ja̱k. Kä cukɛ jɛ wä ka̱n kɛnɛ wi̱i̱kɛ, kä cukɛ ji̱ Ɛ-mor tin cieŋ thi̱n juɔc raar. 
33
Kä cukɛ rɔ ri̱t wäkɛ dup Ba-can. Kä cu kuäär Ba-can ni Ög ben kɛnɛ nɛɛkɛ diaal, wäkɛ nyiëëny kɛ ji̱ I-thɛ-rɛl kä Ɛ-dhɛ-ri. 
34
Duundɛ ɣöö cu Kuoth Nhial Muthɛ jiök i̱, “/Cu dual kɛ jɛ. Kɛ ɣöö cä la̱th tetädu, kɛnɛ nɛɛkɛ diaal nikɛ mundɛ. Kä lätni jɛ min ci lät kä Thi-yon kuäär ji̱ Ɛ-mor mëë cieŋ kä Ɛc-bon.” 
35
Inɔ cukɛ jɛ näk, kɛnɛ gaatkɛ, kɛ nɛɛkɛ diaal, amäni mëë cuɛ thilɛ ram kɛl mi cu duɔth a tëk kä jɛ. Kä cukɛ wecdɛ ciɛŋ.
